Apple vil have 27 procent af betalinger uden for App Store

Som det vil være læsere af dette medie bekendt, er Apple blevet tvunget til at give hollandske udviklere mulighed for at omgå Apples betalingsløsning. Og dermed den upopulære App Store Skat på 30 procent. Det er det hollandske forbrugerråd Autoriteit Consument & Markt, ACM, der har truffet beslutningen på foranledning af en række dating-apps.

Siden beslutningen blev truffet omkring jul har mange ventet spændt på, hvordan Apple ville håndtere det. Det står nu klart, at der ikke bliver mange penge at spare, hvis man vælger at omgå App Store betalingsløsningen.

Apple vil nemlig have 27 procent i kommission på alle køb, der foretages gennem tredjepart via app’en.

“Apple vil opkræve en kommission på 27 % af den pris, brugeren betaler, ekskl. moms. Udviklere vil være ansvarlige for opkrævning og overførsel af eventuelle gældende afgifter, såsom moms, for salg behandlet af en tredjeparts betalingsudbyder,” skriver Apple på sit udviklersite.

Apple understreger også, at de ikke vil være ansvarlige for noget vedrørende disse køb. Eksempelvis tilbagebetalinger. I stedet står udviklerne med det fulde ansvar.

Selv om Apple har accepteret forbrugerrådets krav og (halvhjertet) forsøger at leve op til dem, har de samtidig anket sagen. Samtidig har Apple, ifølge ACM, indlagt så mange benspænd for udviklerne, at forbrugerrådet ikke anser Apples løsning for at være brugbar.

Den upopulære App Store Skat er under hård beskydning i disse år. Sidste år afgjorde en amerikansk dommer, at spilfirmaet Epic gerne må omgå Apples betalingsystemer. Den afgørelse er dog blevet anket af Apple, der derfor kan fortsætte sin praksis indtil sagen er endeligt afgjort. Det kan snildt tage adskillige år.

Apple vil have 27 procent af betalinger uden for App Store