Google vil tillade tredjeparts-betalinger i Play Store

Netop som EU gør klar til at sprænge App Store-universet, retter Google nu ind til højre. I samarbejde med Spotify har Google indledt et pilotprojekt, der tillader tredjeparts-betalinger i Play Store. Det betyder, med stor sandsynlighed, at Google frivilligt vinker farvel til de 30 procent de hidtil har indkasseret, hvis man oprettede abonnement på Spotify gennem Play Store.

Google kalder den nye ordning for User Choice Biling og den fjerner ikke muligheden for at betale gennem Googles betalingssystem. Til gengæld kan brugeren selv vælge, om man vil betale gennem Google eller app-udviklerens egen løsning.

“Brugere skal fortsat skal have mulighed for at bruge Plays betalingssystem, når de installerer en app fra Google Play. Vi mener også, at det er afgørende, at alternative betalingssystemer opfylder tilsvarende høje sikkerhedsstandarder for at beskytte brugernes personlige data og følsomme økonomiske oplysninger,” skriver Google i et blogindlæg.

Spotify i frontlinjen

Det er nok ikke tilfældigt, at netop Spotify er valgt som første partner i pilotprojektet. Den svenske streamingtjenester har i flere år været særdeles kritiske over for “App Store skatten”. Det er en klage fra netop Spotify, der har fået EU til at tage hele problematikken op på politisk plan.

Alex Norström, Chief Freemium Business Officer hos Spotify, siger i forbindelse med pilotprojektet:

– Spotify er på en årelang rejse for at sikre, at app-udviklere har friheden til at innovere og konkurrere på lige vilkår. Vi er glade for at kunne udforske denne tilgang til betalingsvalg og muligheder for udviklere, brugere og hele internetøkosystemet. Vi håber, at det arbejde, vi vil gøre sammen, baner vejen, som vil gavne resten af ​​branchen.

Google vil tillade tredjeparts-betalinger i Play Store