EU gør klar til at sprænge App Store

Dagen, som Apple gruer for, er tæt på. Ifølge avisen The Wall Street Journal vil EU nemlig allerede i denne måned være klar med en ny lovgivning mod Apples praksis. Loven skal nemlig ikke alene gøre det muligt at benytte alternative betalingsystemer. Den skal også gøre det muligt at installere apps på iPhone og iPad uden om App Store.

Ifølge Apple vil lovgivningen “forringe den beskyttelse af sikkerheden og privatlivets fred, som iPhone-brugere forventer”.

Loven om digitale markeder, som den kaldes, har været under udarbejdelse i et godt stykke tid. De sidste brikker i puslespillet kan være på plads allerede inden for de næste uger, skriver avisen.

Loven påvirker App Store på to punkter, der vil få væsentlig indflydelse på, hvordan Apple kan drive butikken i Europa. For det første skal app-udviklerne kunne henvise brugerne til alternative betalingsmetoder, så ikke alle betalinger skal foregå gennem App Store. Dermed kan Apple miste op til 30 procent af indtjeningen i butikken, nemlig den forhadte “App Store skat” som udviklerne betaler.

Hvad der kan være værre er dog det andet punkt. Ifølge Wall Street Journal indeholder loven også et krav om, at man skal kunne installere apps uden om App Store.

Apple – og forbrugerne – har længe nydt godt af, at kun godkendte apps når ud til brugerne. Det har, på trods af begrænsningerne, givet en tryghed, som Android ikke har kunnet levere. Tilbage i november sagde Apples softwareingeniørchef Craig Federighi da også, at det vil åbne “sluserne” for malware.

EU immune for Apples argumenter

EU har dog, indtil videre, været immune over for Apples argumenter. Margrete Vestager sagde i juli måned sidste år, at Apple ikke bør bruge privatliverts fred som undskyldning:

“Kunder vil ikke opgive hverken sikkerhed eller privatliv, hvis de bruger en anden app-butik, eller hvis de sideloader,” sagde hun.

Når lovforslaget er færdigbehandlet, vil det blive godkendt af parlamentet og medlemslandene, og det vil træde i kraft i begyndelsen af næste år. Det kan koste Apple dyrt, hvis de ikke overholder den nye lovgivning. I Holland har Apple allerede måttet betale millioner af kroner i bøder.

EU gør klar til at sprænge App Store